Հանզա (երգիչ)

Իշխան Կարենի Ավագյան (), հայկական ծագումով ռուս երաժիշտ։ Հանդես է գալիս «Հանզա» կեղծանվան ներքո։

Կենսագրություն 
Իշխան Ավագյանը ծնվել է 1995 թվականի փետրվարի 26-ին Նոյեմբերյան քաղաքում։ Երբ Իշխանը 2 տարեկան էր, ընտանիքի հետ տեղափոխվել է Ռուսաստան։ Ընտանիքը հաճախ տեղափոխվում էր մի քաղաքից մյուսը, այդ իսկ պատճառով Իշխանը սովորել է 4 տարբեր դպրոցում։

2017 թվականին Իշխանն ավարտել է Սարատովի պետական համալսարանի տնտեսագիտական ֆակուլտետը (Մենեջմենթ ուղղություն)։

Գործունեություն 

2017 թվականին Սարատով քաղաքում Օրխան Օրուջևի հետ կազմել է «Ջարո & Հանզա» դուետը։ Այդ ժամանակ Հանզան երգ էր գրել և փնտրում էր ձայնագրման ընկերություն։ Նրա ընտրությունը կանգ է առել այն ստուդիայի վրա, որի սեփականատերը Ջարոն էր։ Դուետի առաջին թրեքը ձայնագրվել է հանդիպման օրը։

Խմբի առաջին պաշտոնական հոլովակը «ДамаLove» երգի տեսահոլովակն էր, որի պրեմիերան կայացել է 2018 թվականի հոկտեմբերի 18-ին։ Երգը ռոտացիա են վերցրել մի շարք ռադիոկայաններ։

Հրապարակումից հետո առաջին ամիսներին տեսահոլովակը YouTube-ում ավելի քան 2 մլն դիտում է ունեցել։

Հաջորդ հիթը «Королева танцпола» երգն է, որի տեսահոլովակը թողարկվել է 2019 թվականի հուլիսի 26-ին Youtube-ում և մի քանի շաբաթվա ընթացքում հավաքել ավելի քան 3 մլն դիտում։ Հիթը զբաղեցրել է առաջին դիրքերը տարբեր հիթ-շքերթներում։ Հաջորդ հիթն է դարձել «Ай ай ай» երգը։

«Ты мой кайф» երգը զաբաղեցրել է առաջին հորիզոնակաները տարբեր հիթ-շքերթներում Մեքսիկայում, Վենեսուելայում, Կոլումբիայում, Իսպանիայում, Պորտուգալիայում և Գերմանիայում։ Երգը նաև ներառվել է Ռուսական ՏիկՏոկի թոփ 10 երգերի մեջ։

2019 թվականի հունվարին Իշխանն իր ընկերների հետ գործարկել է «Legacy Music» երաժշտական լեյբլը։ Նրանք վերցրել են այնպիսի արտիստների պրոդյուսերությունը, ինչպիսիք են Ռամիլը, Մեվլը, 10AGE-ը, Konfuz-ը, Kambulat-ը, Горный-ն։

2019 թվականին դուետը հյուրախաղեր է ունեցել Ռուսաստանի քաղաքներում։ 2020 թվականին երգ են ձայնագրել Օլգա Բուզովայի հետ՝«Mira me Bebe»։

2020 թվականի արդյունքներով «Ջարո & Հանզա» դուետը ՏիկՏոկի վարկածով ընդգրկվել է Ռուսաստանի լավագույն արտիստների եռյակում։

2021 թվականին դուետը ռեմիքս է թողարկել Ֆրենչ Մոնտանայի և Նիքի Ջեմի հետ «Ты мой кайф» երգի համար։

Դուետը փլուզվել է մասնակիցների միջև տարաձայնությունների պատճառով։

Սպորտ 
Վաղ մանկությունից Իշխանը զբաղվել է մարտական արվեստներով, ինչպիսիք են բռնցքամարտը, սամբոն, ուշու-սանդան և թեկվոնդոն։ Նա նաև զբաղվել է պառկած ծանրաձողի ժիմով։ Ունի ռուսական և միջազգային մակարդակի պարգևներ։ Պառկած ծանրաձողի ժիմի Եվրոպայի քառակի չեմպիոն է։

Անձնական կյանք 
Իշխան Ավագյանի հայրը՝ Կարեն Ավագյանը, գործարար է, մայրը՝ Զոյա Ավագյանը՝ տնային տնտեսուհի։ Իշխանն ունի եղբայր (Վյաչեսլավ) և քույր (Անուշ)։

Արտաքին հղում 

 Հանզան Instagram-ում
 Հանզան Spotify-ում
 Հանզան Apple Music-ում

Ծանոթագրություններ